Proiect

PARLAMENTUL REPUBLICII MOLDOVA
LEGE

privind anularea datoriilor pentru serviciile comunale şi necomunale ale unor categorii de populaţie socialmente vulnerabile 
Pornind de la dreptul fundamental la asistenţă şi protecţie socială garantat cetăţenilor şi obligaţia statului de a lua măsuri pentru ca orice om să aibă un nivel de trai decent, consacrate în Constituţia Republicii Moldova la art.47, avînd în vedere că bunăstarea cetăţeanului este unul din obiectivele principale ale Guvernului asumat prin Programul de activitate „Modernizarea ţării – bunăstarea poporului”, în temeiul art.73 alin.(3) lit.r) din Constituţia Republicii Moldova, Parlamentul adoptă prezenta lege organică.

Articolul 1. – (1) Pensionarilor pentru limită de vîrstă şi invalizilor care primesc pensii potrivit Legii privind pensiile de asigurări sociale de stat sau persoanelor care primesc alocaţii conform Legii privind alocaţiile sociale de stat pentru unele categorii de cetăţeni, precum şi şomerilor care primesc ajutor de şomaj conform Legii privind ocuparea forţei de muncă şi protecţia socială a persoanelor aflate în căutarea unui loc de muncă li se anulează datoriile pentru serviciile comunale şi necomunale acumulate la data de 1 ianuarie 2009, indiferent de suma acestora şi dreptul la compensaţii nominative.
(2) Anularea datoriilor se face la plăţile pentru următoarele servicii comunale şi necomunale:

a) încălzirea caselor individuale, apartamentelor, încăperilor locuibile în cămine;
b) alimentarea cu apă caldă menajeră;
c) alimentarea cu apă potabilă;
d) alimentarea cu gaze naturale utilizate pentru aragaze, boilere sau instalaţiile de încălzire autonomă a apartamentelor sau a caselor individuale.

(3) În cazul decesului persoanelor stipulate în prezentul articol, drepturile lor trec la moştenitorii acestora, cu condiţia dacă ei intră în categoriile respective de persoane.
Articolul 2. – Guvernul, în termen de pînă la 1 ianuarie 2009:
a) va stabili suma datoriilor preconizate pentru anulare;

b) va prezenta Parlamentului propuneri privind acoperirea datoriilor anulate pentru furnizori;

c) va aproba un Regulament privind modul de anulare a datoriilor în cauză;

d) va aduce actele sale normative în concordanţă cu dispoziţiile prezentei legi.

Articolul 3. – Prezenta lege intră în vigoare la data adoptării. 
Preşedintele Parlamentului
Notă informativă 
la proiectul de Lege privind anularea datoriilor pentru serviciile comunale şi necomunale ale unor categorii de populaţie socialmente vulnerabile 
Necesitatea adoptării prezentei legi este condiţionată de faptul că în prezent populaţia (în special păturile vulnerabile ale populaţiei) a acumulat datorii enorme la plata serviciilor comunale şi necomunale, determinate de creşterea galopantă a costurilor acestora (mai ales a preţurilor la gazele naturale şi căldură), care depăşesc de cîteva ori venitul modest al categoriilor de cetăţeni socialmente vulnerabile. 
Proiectul legislativ în cauză urmăreşte scopul anulării datoriilor numai pentru cele mai defavorizate şi mai vulnerabile categorii de populaţie, cum sunt pensionarii, invalizii, şomerii, care primesc pensii şi ajutoare în condiţiile Legii privind pensiile de asigurări sociale de stat nr.156-XIV din 14.10.1998 (cu modificările şi completările ulterioare), Legii privind alocaţiile sociale de stat pentru unele categorii de cetăţeni nr.499-XIV din 14.07.1999 (cu modificările şi completările ulterioare), Legii privind ocuparea forţei de muncă şi protecţia socială a persoanelor aflate în căutarea unui loc de muncă nr.102-XV din 13.03.2003 (cu modificările şi completările ulterioare). 
Termenul datoriilor acumulate se stabileşte pentru 1 ianuarie 2009, fiind condiţionat de dările de seamă statistice şi fiscale.

Necesitatea adoptării legii în cauză rezultă direct din prevederile art.25 al Declaraţiei Universale a Drepturilor Omului şi cel ale art.11 din Pactul internaţional cu privire la drepturile economice, sociale şi culturale – acte juridice internaţionale ale ONU ce vizează drepturile omului, la care Republica Moldova este parte din anul 1990. Imperativul dat rezultă şi din prevederile art.47 din Constituţia Republicii Moldova, potrivit cărora, statul este obligat să ia măsuri pentru ca orice om să aibă un nivel de trai decent, care să-i asigure sănătatea şi bunăstarea, lui şi familiei lui, cuprinzînd hrana, îmbrăcămintea, locuinţa, îngrijirea medicală, precum şi serviciile sociale necesare. Tot aceste norme internaţionale şi constituţionale prevăd dreptul cetăţenilor la asigurare în caz de boală, invaliditate, bătrîneţe.

Achitarea sumelor uriaşe la plata serviciilor comunale şi necomunale de către majoritatea persoanelor nevoiaşe (în cazul dat pensionarii, invalizii, şomerii) devine imposibilă şi ar putea duce treptat la dispariţia lor fizică din cauza lipsei tot mai adînci a surselor minime de subzistenţă. Ca regulă, sumele din facturile pentru serviciile comunale şi necomunale consumate depăşesc cu mult venitul familiilor acestor categorii de populaţie. 
Referitor la acoperirea sumelor datoriilor anulate, proiectul legii pune pe seama Guvernului sarcina să găsească modalitatea de acoperire a acestora pentru furnizorii de servicii comunale şi necomunale. Bunăoară, în prezent, Guvernul administrează un fond financiar provenit din taxa de 4 dolari SUA impusă la fiecare 1000 metri cubi de gaz natural consumat, iar din această sumă ar putea acoperi datoriile istorice ale categoriilor de populaţie vizate acumulate la plata pentru gaz.
Pe de altă parte, trebuie avut în vedere faptul că debitorii din categoriile de populaţie socialmente vulnerabilă, prevăzute în prezentul proiect, în mod obiectiv nu vor fi în stare niciodată să stingă datoriile în faţa furnizorilor de servicii comunale şi necomunale indispensabile unui trai decent, datorii pe care le-au acumulat pe parcursul anilor din cauza sistemului defectuos de asigurări sociale. Trebuie adăugat că starea precară a categoriilor de populaţie nominalizate va continua să se agraveze în condiţiile actuale, cînd veniturile lor nu acoperă nici jumătate din minimul de existenţă.

Pornind de la faptul că recent, atît Parlamentul, cît şi Guvernul Republicii Moldova au luat un set de măsuri pentru legalizarea capitalurilor prin scutirea persoanelor fizice şi juridice de plata obligaţiilor lor fiscale şi anularea datoriilor faţă de bugetul public naţional, aceleaşi măsuri de salvgardare ar trebui aplicate şi în raport cu populaţia pauperizată. Considerăm că adoptînd prezentul proiect legislativ, Parlamentul va contribui la crearea condiţiilor favorabile pentru achitarea integrală a plăţilor lunare pentru serviciile comunale şi necomunale de către categoriile de cetăţeni vizate începînd cu anul 2009, întrucît acestea beneficiază sau vor beneficia de dreptul la compensaţii nominative în condiţiile Legii cu privire la protecţia socială a unor categorii de populaţie nr.933-XIV din 14.04.2000 (cu modificările şi completările ulterioare) şi vor fi în stare să-şi întreţină locuinţele pornind de la zero datorii.

